
Triumf al multinaţionalelor. Statul spulberă din piaţă micii comercianți 


, 


Magazinele sătești, îngropate de sistemul garanţie-returnare 


Sistemul garanţie-returnare va duce la dispariţia magazinelor mici, semnalează 
conducerea patronatului din industria apelor minerale APEMIN. Infrastructura 
nu este pregătită, legislaţia subsecventă nu este dată, iar obligaţiile pentru micii 
comercianți sunt insuportabile din punct de vedere financiar. Aceștia sunt 
obligaţi să primească și să achite din propriii lor bani ambalajele returnate, apoi 
să aștepte cu sacii în magazin circa 3 săptămâni până la preluare și cam două 
luni ca să-și primească banii înapoi. 


graba specific românească de a tăia panglica unui lucru neterminat, autoritățile române 
au pornit sistemul garanţie-returnare, fără nicio perioadă de graţie, în condiţiile în care 
nimic nu este complet. Problema cea mai mare a fost creată magazinelor mici, care riscă 
să dispară de pe piaţă, favorizând, din nou, multinaționalele. 


Din 100.000 de magazine mici s-au înrolat pe platforma Returo 67.000, iar din acestea au 
confirmat prin încheierea unui contract doar 19.000, deci doar 20% pot primi acum 
ambalaje de genul acesta, ne spune conducerea patronatului din industria apelor minerale 
APEMIN. 


"Magazinele mici trebuie să plătească din propria gestiune garanţia pentru ambalaje, care 
sunt preluate de firma de transport, însă acestea nu trebuie să fie zgâriate, deformate. Se 
pun câte 25 bucăţi într-un sac de Returo, sigilat cu sigiliul Returo, trimis în centrele de 
colectare-validare regionale ale Returo, care ar trebui să fie 17, dar sunt doar 2. Acolo se 
desfac sacii, se scot flacoanele, se citesc în instalaţiile lor de colectare, reciclare și se 
validează. Adică un magazin mic poate să aibă surpriza că trimite 100 de sticle și 
primește banii doar pe 70. Pentru restul 30, dacă nu se validează, nu primește nimic și, în 
momentul acela este paguba magazinului. Noi am semnalat această anomalie Ministerului 
Mediului, dar degeaba”, ne-a declarat Radu Lăzărescu, președintele APEMIN. 


Se restrânge piaţa 


Potrivit legislației în vigoare, un magazin cu o suprafață mai mică de 200 mp nu este 
obligat să preia ambalajele doar dacă se asociază cu mai multe magazine din localitatea 
respectivă și fac împreună un centru de colectare comun. Dar, ca să faci acest centru de 
colectare, trebuie să ai acordul Primăriei, iar în lege scrie că este la latitudinea primarului. 
Dacă alianţa nu se realizează, și magazinul mic, chiar dacă are 30 mp, este obligat să 
preia aceste ambalaje goale. 


"Din acest motiv, o bună parte din magazinele mici va renunța să mai comercializeze 
orice fel de băuturi, care înseamnă decapitalizare, pentru că vânzarea apei, sucurilor și 
băuturilor alcoolice este baza acestora. Dacă scoţi partea asta, magazinul se va închide. 


Închiderea acestor mici magazine înseamnă moartea comerţului tradițional și 
restrângerea pieţei. În plus, oamenii vor fi obligaţi să își facă toate cumpărăturile la 
marile lanţuri de magazine”, ne spune președintele APEMIN, Radu Lăzăroiu. 


Probleme la Codul Fiscal 


Problemele sunt însă multiple. În primul rând nu va exista spaţiu pentru depozitarea 
acestor sticle colectate, având în vedere că poate dura peste 3 săptămâni să vină să le 
colecteze. În al doilea rând, în Codul Fiscal scrie că pentru orice ban îl dai din casa de 
marcat, trebuie să faci o dispoziţie de plată, care trebuie să fie semnată de 
administratorul firmei și de contabil, semnalează conducerea APEMIN. 


"Omul trebuie să aștepte se completeze documentul, să aibă buletinul la el. Câte 
documente trebuie să faci pentru fiecare sticlă returnată? Legea este făcută în așa fel 
încât să-i fie lehamite să mai returneze sticla sau să se ducă la un supermarket să bage în 
automat, să ia voucherul și să-l valorifice prin cumpărare de produse. Legea spune că 
poți lua și banii, dar treci prin aceleași furci caudine ca și la magazinul mic. Sistemul 
acesta trebuia să pornească după ce toată infrastructura și toată legislația subsecventă 
erau puse la punct. În plus, cu doar 2 centre regionale, ajungi să cari cu un tir 800 de kg 
de sticle, că sunt voluminoase, pe o distanță de sute de km. Asta nu mai este poluare?”, 
ne-a mai precizat președintele APEMIN, Radu Lăzăroiu. 

